Aleksandra Kollontai
Aleksandra Mihailovna Kollontai (Алекса́ндра Миха́йловна Коллонта́й — omaa sukua Domontovitš, Домонто́вич) (31. maaliskuuta 1872, Pietari – 9. maaliskuuta 1952, Moskova) oli venäläinen marxilainen kirjailija, feministi ja diplomaatti. Hänestä tuli maailman ensimmäinen naispuolinen diplomaattiedustaja vuonna 1923, kun hänet nimitettiin Neuvostoliiton edustajaksi Osloon. Kollontai oli Neuvostoliiton täysivaltainen edustaja (vuodesta 1943 suurlähettiläs) Tukholmassa vuosina 1930–1945, missä asemassa hän toimi välittäjänä Suomen ja Neuvostoliiton rauhantunnusteluissa vuosina 1940 ja 1944.
Aleksandra Ekster
Aleksandra Aleksandrovna Ekster (ukrainaksi Олександра Олександрівна Екстер, venäjäksi Александра Александровна Экстер) (18. tammikuuta 1882 Białystok, nykyisin Puolaa – 17. maaliskuuta 1949 Fontenay-aux-Roses Ranska) oli venäläinen taidemaalari ja muotoilija. Hän vaikutti elämänsä aikana Kiovassa, Pietarissa, Wienissä ja Pariisissa. Ekster vietti lapsuutensa Kiovassa ja valmistui Kiovan taidekoulusta vuonna 1906.
Aleksandra Ekster, tyttönimeltään Grigorovitš, syntyi erittäin varakkaan perheen tyttäreksi. Hänelle hankittiin erittäin monipuolinen koulutus, johon kuului kieliä, musiikkia ja kuvataiteita. Perheen muutettua Kiovaan, hän aloitti siellä lukion ja taideopinnot. Hän valmistui Kiovan taidekoulusta vuonna 1906.